KIRJALLINEN KYSYMYS P-1204/98 komissiolle esittäjä(t): Odile Leperre-Verrier (ARE) (6. huhtikuuta 1998)

Aihe: Turvallisuus kouluissa

Edellisessä opetusasioiden neuvoston kokouksessa päätettiin toteuttaa toimenpiteitä koulujen turvallisuuden parantamiseksi. Voiko komissio kertoa, mitä toimenpiteitä ollaan tutkimassa oppilaitosten väkivallan vähentämiseksi?

Voiko komissio erityisesti ilmoittaa suunnitelmissa olevat pilottihankkeet?

Komission jäsenen Édith Cressonin komission puolesta antama vastaus (5. toukokuuta 1998)

Neuvosto antoi 22. syyskuuta 1997 päätelmänsä kouluturvallisuudesta ((EYVL C 303, 4.10.1997. )). Päätelmissään neuvosto korostaa, että turvallisuus sekä vaikuttaa koulutuksen korkealaatuisuuteen että on sen edellytys, ja tunnustaa, että useimmilla jäsenvaltioilla on kasvavassa määrin kouluturvallisuuteen liittyviä ongelmia. Neuvosto kehottaa jäsenvaltioita ja komissiota tehostamaan yhteistyötään tällä alalla vaihtamalla saatuihin kokemuksiin sekä jäsenvaltioissa meneillään oleviin kokeiluihin perustuvia tietoja.

Päätelmien seurauksena käynnistettiin vuoden 1997 lopussa kouluväkivaltaa koskeva aloite. Tässä yhteydessä on koottu jäsenvaltioiden, Euroopan opettajajärjestöjen ja vanhempainyhdistysten edustajista muodostuva asiantuntijaryhmä, jonka puheenjohtajana on komission edustaja. Asiantuntijaryhmä on kokoontunut jo neljästi, ja se vastaa kansallisten ja Euroopan tasolla toteutettujen toimien yhteensovittamisesta. Ryhmä takaa myös jäsenvaltioiden tällä alalla omaksumaa politiikkaa koskevien tietojen vaihdon.

Vuoden 1997 lopussa komissio myönsi tukea ensimmäisille aloitteeseen liittyville pilottihankkeille. Komissiolle tuli kaikkiaan 38 hanke-ehdotusta, joissa pyydettiin tukea yhteensä 3,65 miljoonaa ecua. Näistä ehdotuksista valittiin 19 kansainvälistä hanketta, joille myönnettiin tukea 558 330 ecua. Määrä on vain noin 15 % budjettikohdan B3-1000 (Yleiset yhteistyö- ja koulutustoimet) nojalla pyydetystä tuesta. Hankkeissa on mukana 17 maasta kaikkiaan 152 organisaatiota, joista kouluja on 34, yliopistoja 27, koulutuskeskuksia 11, paikallisia, alueellisia tai kansallisia viranomaisia 58 ja yhdistyksiä 22. Hankkeet ovat luonteeltaan (ennalta ehkäiseviä ja tilanteeseen puuttuvia) toimintaohjelmia, joissa on mukana kouluja ja koulutuskeskuksia (12 hanketta), oppimateriaalin kehittämiseen liittyviä (2 hanketta), opettajien, oppilaiden ja vanhempien kouluttamiseen tähtäävä sekä koulujen ja vanhempien, poliisin, oikeuslaitoksen ja paikallisviranomaisten yhteistyötä kehittävä (1 hanke), tietojen ja kokemusten vaihtamista koskeva verkosto (1 hanke) ja eurooppalainen konferenssi (1 hanke).

Hankkeet ovat vasta alkuvaiheessaan. Kaikkien eri toimien mahdollisimman tehokkaan yhteensovittamisen varmistamiseksi komissio on järjestänyt näiden eri pilottihankkeiden koordinaattoreiden tapaamisen asiantuntijaryhmän kanssa. Brysselissä 25. ja 26. maaliskuuta 1998 pidetyssä tapaamisessa esiteltiin näitä eurooppalaisia toimia ja keskusteltiin niistä, mikä edisti laajemman yhteistyöverkon luomista.

Komissio on käynnistänyt äskettäin vuoden 1998 toisen ehdotuspyynnön ((EYVL C 111, 9.4.1998. )), jolla haetaan kansainvälisiä pilottihankkeita. Tämän ehdotuspyynnön yhteydessä toivotaan saatavan ehdotuksia, jotka täydentävät meneillään olevia toimia, erityisesti väkivallan ennalta ehkäisyyn ja oppilaiden sosiaalisempaan käyttäytymiseen tähtääviä toimia.

Komissiolla on aikomus tehostaa aloitetta koskevaa tiedotusta sekä suurelle yleisölle että erityisryhmille. Tiedottamisessa käytetään muun muassa Europa-palvelimen Internet-sivuja osoitteessa http://europa.eu.int/en/comm/dg22/violence/home.html. Erityisesti pyritään levittämään hyödyllisiksi osoittautuneita menettelytapoja ja kokemuksia esimerkiksi väkivallan ehkäisyn tai kasvattajien koulutuksen alalla.

Aloitteen osana toteutettujen toimien arviointi tehdään vuoden 1998 lopulla,ja kokonaisraportin pitäisi valmistua kesäkuussa 1999.